Šalom ja tere õhtust!
Olen Ma'ayan Hessen, ja vaatate TV7 Iisraeli Uudiseid Jeruusalemmast.
Tänased tähtsamad uudised:
Iisrael kinnitab, et ehkki taotleb rahu,
ei kõhkle ta vastamast täie jõuga neile,
kes tahavad kahjustada Iisraeli kodanikke ja kaitseväelasi.
Iisraeli Aatomienergia Komisjoni peadirektor Moshe Edri
hoiatas Rahvusvahelist Aatomienergia Agentuuri,
Iraani hüppest tuumarelva suunas.
Aatomienergia Agentuuri peadirektor Rafael Grossi teatab,
et üksnes Iraani täielik koostöö ja tuntavad tulemused
võivad anda kindlustunde, et Iraani tuumakava on eranditult rahumeelne.
Mineviku konfliktid, eriti Jom Kipuri sõda,
on õpetanud Iisraeli jääma valvsaks välismaiste ohtude suhtes.
Kõnes riigi peatseremoonial tähistamaks 50 aastat ajast,
mil Iisrael võitis kõiki ümbritsevaid vaenlasi
vihases 1973. a. Lähis-Ida sõjas,
rõhutas president Isaac Herzog omandatud õppetunde -
mis tänini on sööbinud iga iisraellase teadvusse.
Jom Kipuri sõda põletas meie ihusse palju õppetunde,
mis on jäänud meiega tänini:
Ole alati valvas,
valmis raskeimateks ja ohtlikemaiks arenguiks;
kuula vastase arvamust
ja uuri seda süvitsi.
Ja samas ole piisavalt avatud ja tähelepanelik,
et mitte lasta käest võimalust rahuks.
Jom Kipuri sõda õpetas meile ka, mida tähendab rahva vastupidavus,
mis püsib ka vaatamata tuhandeile märtreile ja ohvreile,
ning kui oluline on sõdalaste vendlus ja ühiskonna sidusus
vaeva ja kitsikuse ajal.
Iisraeli kaitseminister Yoav Gallant
rõhutas omalt poolt suurt strateegilist pööret,
mille Iisraeli kaitseaparaat pidi ette võtma
sõdimiselt regulaararmeedega võitlusele terroriühingutega
ja võitlejatega, kes ei taha leppida Iisraeli tehnilise üleolekuga.
Viimase viiekümne aastaga
on sõja pale muutunud
sõdimisest regulaararmeedega võitluseks terroriühinguiga
ja sõdalastega meie piiride taga põhjas, lõunas, Judeas ja Samaarias.
Näiteks on Gazast hiljuti olukorda teravdatud.
Täna õhtul on oluline tuletada terroristidele Gazas meelde
tõelist jõuvahekorda
Iisraeli Kaitseväe vs Hamasi ja selle terroripartnerite vahel.
Tuleb toonitada, et Iisrael otsustas taasavada oma piiri Gazaga,
mille oli sulgenud kaheks nädalaks palestiina töötajaile
vastuseks jätkuvale vägivallale Gaza-Iisraeli piiri taga.
Otsus sündis hoolimata jätkuvaist rahutusist piiri turvatara taga,
kus süüteõhupallidega põhjustati põlenguid Lõuna-Iisraelis.
Esmakordselt alates läinud reedest ei rünnanud Kaitsevägi eile Gazat.
Lootes küll, et Jeruusalemma meetmed lõdvendavad pingeid,
andis kaitseminister Gallant selge hoiatuse
terroriühingutele sel Hamasi võimualusel alal.
Me ei taha eskalatsiooni ega soovi sõda.
Ent kui tekib olukord, kus on vaja tegutseda,
siis on kõigest paari kuu tagune operatsioon Kilp ja Nool
meeldetuletuseks igale terroristile,
milline on Iisraeli, Kaitseväe ja kaitseaparaadi võimekus.
Kui Iisraeli kodanikke või kaitseväelasi kahjustatakse,
ei kõhkle me kasutamast täiel määral oma jõudu,
märkimisväärset jõudu meie käsutuses,
ja teeme kõik vajaliku, et tagada meie kodanike ohutus,
Iisraeli riigi terviklikkus ja rahu meie piiride taga.
Jeruusalemma esikaitseametnik käsitles veel Iisraeli peamist ohtu.
Üle kõikide väljakutsete meie piiridel on tõusmas uus ja suur oht idast.
Tuhat viissada kilomeetrit Iisraeli riigist ida pool
arendab Iraan tuumarelvavõimekust ning relvi,
mis võimaldavad neil lennutada tuumapommi Iisraeli suunas.
See väljakutse on Iisraeli kaitseaparaadi jaoks esmatähtis.
Toimime otsustavalt, et see ei saaks teoks.
Selge ja usutava ohu tõttu idast rõhutas Iisraeli kaitseminister ka,
et lootusekiired on läbistamas süngeid pilvi,
mida Iraani Islamivabariik laotab üle regiooni ja kaugemalegi.
Lootusekiir paistab läbi süngete pilvede:
keskne ja tähtis araabiamaa - Saudi Araabia -,
astub reaalseid samme ühes meie suure ja võimsa liitlase USAga,
et normaliseerida suhteid Iisraeli ja saudide vahel.
Viinis lõppes täna Rahvusvahelise Aatomienergia Agentuuri 67. üldkogu,
millel peadirektor Rafael Grossi valiti juhiks tagasi.
Kõnes üldkogule rõhutas Iisraeli Aatomienergia Komisjoni juht
kindral Moshe Edri Jeruusalemma vaibumatuid pingutusi,
tagamaks kõrgeimaid ja moodsaimad ohutus- ja julgeolekunorme
kõikides asjakohastes tuumatoimingutes,
ja märkis, et Iisrael on andnud nii teadmisi kui seadmeid Ukrainale
ohtude tõttu tuumarajatistele selle sõjast räsitud maa idaosas.
Kindral Edri rõhutas ka elulist vajadust
õppida ohtudest Ukraina tuumareaktoritele,
võrreldes seda Iraani ja selle Liibanoni käsilase Hezbollah’ ähvardustega
Iisraeli tuumataristu vastu.
Sõda Ukrainas rõhutab vajadust üleilmse arutelu järele
tuumaohutuse ja -julgeoleku vallas rohkem kui kunagi varem.
Sest nagu me kõik teame,
pole tuumaohutuse ja julgeolekuga seotud riskidel piire.
Ses kontekstis peab rahvusvaheline üldsus taunima
Iraani ja ta käsilaste korduvat ja selgesõnalist ähvardust
rünnata Iisraeli tuumarajatisi.
Iisrael kaitseb ikka oma rajatisi selliste ähvarduste eest nagu vaja.
Kindral Edri toonitas veel
Iraani tuumapürgimustest johtuvaid jätkuvaid ohte.
Mullu sel foorumil kõneldes
rõhutasin regioonile Iraani käitumisest johtuvat ohtu.
Paraku on Iraan endiselt regiooni ebastabiilsuse allikas,
ja see on ohuks rahule ja julgeolekule kogu maailmas.
See reaalsus nõuab rahvusvahelise üldsuse täit tähelepanu.
Pole kahtlust, et Iraan teostas tuumarelvakava
sihiga toota mitu tuumarelvaseadet.
Iraan edendab seda kava ka täna,
hankides vastavat tehnikat ja teadmisi,
samuti lõhustuvainet murettekitavais kogustes.
Iraan on aastaid teostanud salajasi tuumatoiminguid teatamata paikades
Agentuur on leidnud
konkreetseid tõendeid neist toiminguist, sh teatamata ainet.
Iraan on pidevalt jätnud esitamata usutavaid seletusi või selgitusi
nende toimingute iseloomu kohta
ja petab endiselt Agentuuri ja rahvusvahelist üldsust.
Iraan jätkab ka pikamaa ballistiliste rakettide arendamist,
katsetamist ja paigutamist,
mis on ÜRO Julgeolekunõukogu resolutsioonide otsene rikkumine,
ja toetab terroriühinguid kogu Lähis-Idas.
Ehkki Iraan keeldub jäigalt koostööst
Rahvusvahelise Aatomienergia Agentuuriga, et ilmselt võita aega,
väitis Iraani Aatomienergia Ameti juht Mohammad Eslami küüniliselt,
et Islamivabariik tegutseb heas usus,
samas hoiatades Agentuuri mitte jagama tarbetut teavet
oma tuumategevuste kohta.
Tahaksin kasutada seda võimalust teie teavitamiseks,
et Iraani tuumarajatistes toimuvad segamatult
Aatomienergia Agentuuri toekaimad kontrolli- ja seiretoimingud.
Selle põhjal võib eeldada, et see pidev ja tihe heauskne koostöö
Iraani Islamivabariigi ja Agentuuri vahel ei jää märkamata
ning Agentuur peaks võtma tõhusaid ja konkreetseid meetmeid
selle teabe konfidentsiaalsuse kaitseks.
Kordame, et on vaja asjatundlikkust, erapooletust ja objektiivsust
aga ka hoidumist tarbetute üksikasjade väljatoomisest Agentuuri raportites.
Ajatolla režiimi jahmatuseks rõhutas Aatomiagentuuri peadirektor
Rafael Grossi liikmesriikidele,
et üksnes Iraani täielik koostöö ja tuntavad tulemused
annavad meile kindlustunde, et Iraani tuumakava on eranditult rahumeelne.
Pean kordama, et olulised kaitsemeetmete küsimused
on pikkade aastate järel endiselt lahendamata.
Samuti saan vaid tõdeda,
et minu ja Iraani viimases - märtsikuises - ühisavalduses
esitatud tegevuste elluviimine pole edenenud nii, nagu lootsin.
Sellega ja ka küsimustega seoses JCPOA täitmise de facto seiskumisega
tegeleb Agentuur - ja mina isiklikult - aktiivselt edasi,
ja oleme valmis koostööks Iraaniga.
Ainult täielik koostöö Iraani poolt ja tuntavad tulemused
annavad meile kindlustunde,
et Iraani tuumakava on eranditult rahumeelne.
Tänan vaatamast TV7 Iisraeli Uudiseid!
Homme samal ajal vaadake saate TV7 Powers in Play viimast jagu!
TV7 Iisraeli Uudised tulevad taas esmaspäeval.
Seniks paluge rahu Jeruusalemmale!
Olen Ma’ayan Hessen.
Õnnistud lehtmajadepüha ja puhkepäevi!
Tõlge: Sulev Kivastik